J. Šimko, poslanec: (2003-09-10):
Predseda Národnej rady Slovenskej republiky pridelil vrátený zákon svojím rozhodnutím č. 300 z 23. júla 2003 na opätovné prerokovanie týmto výborom Národnej rady Slovenskej republiky: Ústavnoprávnemu výboru Národnej rady Slovenskej republiky, Výboru Národnej rady Slovenskej republiky pre hospodárstvo, privatizáciu a podnikanie, Výboru Národnej rady Slovenskej republiky pre verejnú správu a Výboru Národnej rady Slovenskej republiky pre obranu a bezpečnosť. Poslanci Národnej rady Slovenskej republiky, ktorí nie sú členmi výborov, ktorým bol vrátený zákon pridelený, neoznámili v určenej lehote gestorskému výboru žiadne stanovisko k vrátenému zákonu. K vrátenému zákonu určené výbory Národnej rady Slovenskej republiky zaujali tieto stanoviská: Ústavnoprávny výbor Národnej rady Slovenskej republiky neprijal platné uznesenie, pretože návrh uznesenia nezískal podporu nadpolovičnej väčšiny všetkých poslancov v súlade s § 52 ods. 4 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov a čl. 84 ods. 3 Ústavy Slovenskej republiky v znení neskorších predpisov. Výbor Národnej rady Slovenskej republiky pre hospodárstvo privatizáciu a podnikanie uznesením č. 158 z 26. augusta 2003 súhlasil a odporučil Národnej rade Slovenskej republiky schváliť vrátený zákon v znení pripomienok uvedených v časti III alternatíva č. 1 rozhodnutia prezidenta Slovenskej republiky zo 17. júla 2003 č. 621/2003. Výbor Národnej rady Slovenskej republiky pre verejnú správu uznesením č. 75 z 2. septembra 2003 súhlasil a odporučil Národnej rade Slovenskej republiky vrátený zákon schváliť v znení pripomienok uvedených v časti III alternatíva č. 2 rozhodnutia prezidenta Slovenskej republiky zo 17. júla 2003 č. 621/2003. Výbor Národnej rady Slovenskej republiky pre obranu a bezpečnosť uznesením č. 96 z 28. augusta 2003 súhlasil so zákonom z 2. júla 2003 v pôvodnom znení a odporúča Národnej rade nevyhovieť navrhovaným zmenám uvedených v časti III ako alternatíva č. 1 a 2 rozhodnutia prezidenta Slovenskej republiky zo 17. júla 2003 č. 621/2003 s tým, že tento zákon nadobudne účinnosť dňom vyhlásenia. Pripomienky prezidenta Slovenskej republiky uvedené v III. časti jeho rozhodnutia máte v spoločnej správe. Výbor Národnej rady Slovenskej republiky pre obranu a bezpečnosť ako gestorský výbor podľa § 79 ods. 4 písm. b) zákona č. 350/1996 Z. z. o rokovacom poriadku Národnej rady Slovenskej republiky odporúča Národnej rade Slovenskej republiky hlasovať takto: spoločne o pripomienkach prezidenta Slovenskej republiky uvedených v IV. časti tejto spoločnej správy alternatíva 1 s návrhom neschváliť; spoločne o pripomienkach prezidenta Slovenskej republiky uvedených v IV. časti tejto spoločnej správy alternatíva 2 s návrhom neschváliť. Gestorský výbor na základe svojho stanoviska k zákonu z 2. júla 2003 odporúča Národnej rade Slovenskej republiky vrátený zákon schváliť v pôvodnom znení s tým, že čl. III upravujúci deň účinnosti zákona, t. j. 1. august 2003, ktorý je v zjavnom rozpore s Ústavou Slovenskej republiky, nahradiť novým článkom III, ktorý znie: „Tento zákon nadobúda účinnosť dňom vyhlásenia.“ Spoločná správa výborov Národnej rady Slovenskej republiky o výsledkoch prerokovania zákona z 2. júla 2003 bola schválená uznesením Výboru Národnej rady Slovenskej republiky pre obranu a bezpečnosť č. 114 z 9. septembra 2003. Prosím, pán predsedajúci, aby ste otvorili rozpravu, a zároveň sa hlásim ako prvý do rozpravy.